INFORMACIJA

O JAVNOM SLUŠANjU

ODBORA ZA ZAŠTITU ŽIVOTNE SREDINE

NA TEMU:„DEPONIJE U REPUBLICI SRBIJI“,

ODRŽANOM 16. DECEMBRA 2014. GODINE

Odbor za zaštitu životne sredine je, na osnovu odluke donete na Šestoj sednici, održanoj 24. oktobra 2014. godine, dana 16. decembra 2014. godine, održao javno slušanje na temu: “Deponije u Republici Srbiji“.

Javnom slušanju su prisustvovali članovi Odbora: Branislav Blažić (predsednik), Vladimir Petković, Adriana Anastasov, Boban Birmančević, Jezdimir Vučetić, Sonja Vlahović, Ivana Stojiljković, Gordana Zorić, Gordana Topić, Nada Lazić, Ivan Karić, članovi i Milan Korać, zamenik člana, kao i Ljubiša Stojmirović, Ljiljana Malušić, Ljiljana Kosorić, Biljana Ilić Stošić i Aleksandra Tomić, narodni poslanici.

Učesnici javnog slušanja, bili su: Radmila Šerović, načelnik Odeljenja za upravljanje otpadom, Gordana Perović, Predrag Simić, Miodrag Radovanović i Dragana Ljubović, predstavnici Ministarstva poljoprivrede i zaštite životne sredine; Jasmina Madžgalj, zamenik sekretara u Sekrtetarijatu za zaštitu životne sredine; Nikola Ugričić, pomoćnik sekretara u Pokrajinskom sekretarijatu za urbanizam, graditeljstvo i zaštitu životne sredine; Tatjana Ercegović Petrić i Miloje Vojinović, Privredna komora Srbije; Ivanka Todorova, menadžer EU projekta, Delegacija EU u Srbiji; Nedeljko Milosavljević, direktor i Jelena Dogandžić, Regionalni centar za upravljanje otpadom „Duboko“ Užice; Radomir Stevanović, direktor REC „Eko Tamnava“ Ub; Milan Gutić, predsednik UO, Jelena Gajinov, menadžer i Vojislav Čukvaš, Klaster građevinsko-komunalne delatnosti „Panonija“ iz Novog Sada; Jovan Knežević, načelnik Opštinske uprave i Bosiljko Donevski, načelnik Odeljenja za stambeno-komunalne poslove Opštine Vršac; Klara Danilović, sekretar Odbora za urbanizam, izgradnju i stanovanje Stalne konferencije gradova i opština; Jovanka Arsić Karišić, predsednik UO i Jugoslav Ilić, CEDEF; Lazar Krnjeta, PU „Komdel“; Zvezdan Kalmar, CEKOR; Goran Krstić, operativni direktor i Marko Kostić, regionalni menadžer prodaje, A.S.A. Eko Beograd za Srbiju; Ostoja Ilić, Beogradski sajam; Jelena Mićić, Centar modernih veština; Lidija Kesar, FRAKTAL; Mileta Gajić, izvršni direktor i Marko Popović, tehnički rukovodilac preduzeća „Opticus NAUE“; Slobodan Cvetković, potpredsednik UO Udruženja industrije otpada Srbije „Hrabri čistač“; Zoran Pavlović, menadžer i Ljubiša Slavković, stručni saradnik u kompaniji „*O2E Technologies*“; Aleksandar Ćirić, direktor, Maja Ilić i Milutin Đurić, stručni konsultanti u „MEDICAL WAVE“; Vanja Pisarević i Slobodan Dobrić, Udruženje „Vinčanski neolit“; Aleksandar Milošević, potpredsednik Društveno odgovorne mreže ANLI; Jovica Veljučić Kerčulj, predsednik i Nenad Nikolić, koordinator, NVO „Lokalna agenda 21 za Kostolac“; Vladimir Janković, UNEKOOP; Aleksandra Knez Milojković, predsednica i Nataša Delić, koordinatorka za odnose s javnošću, „Norma centar“ Beograd; Slobodan Mičić, Jasna Novaković i Mladen Bogićević, Savet zelene gradnje Srbije; Pavle Bogdanović, projekt menadžer i Andrijana Radojičić, izvršna menadžerka, UNIWAB; Mara Vlajković, SANEKO.

Otvarajući skup, dr Branislav Blažić, predsednik Odbora rekao je da se kroz javna slušanja i učešće kvalitetnih ljudi u diskusijama, polako stvara građa koja će kasnije poslužiti i za izmene odgovarajućeg zakona.

U prvom delu javnog slušanja, skupu se najpre obratila Radmila Šerović, načelnik Odeljenja za upravljanje otpadom u Ministarstvu poljoprivrede i zaštite životne sredine. Podsetila je da je 2010. godine doneta Nacionalna strategija o upravljanju otpadom, kojom je planirano formiranje 26 regionalnih centara za upravljanje otpadom, u okviru kojih bi se vršila separacija reciklabilnog otpada, a otpad koji nema upotrebnu vrednost bi se odlagao na sanitarne deponije. Trenutna situacija je takva da je od planiranih 26 centara, izgrađeno sedam sanitarnih regionalnih deponija i dve sanitarne deponije koje nisu regionalnog tipa. Devet regiona još uvek nije pokrenulo inicijativu za izradu planske i tehničke dokumentacije, a nema ni regionalnih planova za upravljanje otpadom, dok sedam regiona ima plansku dokumentaciju koja još uvek nije usvojena, a šest regiona još uvek nema potpisane međuopštinske sporazume.

Istakla je aktuelne probleme u okviru sakupljanja i transporta komunalnog otpada, kao što su: neodgovarajući broj posuda za sakupljanje otpada, posebno u ruralnim oblastima; neodgovarajući raspored vozila i uopšte manjak vozila za sakupljanje komunalnog otpada; neodgovarajuća učestalost transporta otpada; nejasno definisane rute kretanja; nerešeno pitanje transporta otpada iz zdravstvenih ustanova u pojedinim ruralnim oblastima. Podsetila je da centri za odvojeno sakupljanje otpada postoje u Beogradu, Čačku, S. Mitrovici i sporadično u drugim opštinama u Srbiji, gde se komunalni otpad sakuplja u posebne kontejnere, namenjene za sakupljanje različitih vrsta otpada, pre svega reciklabilnog, amabalaže i ambalažnog otpada, a postrojenja za sekundarnu separaciju reciklabilnog otpada za sada postoje u Novom Sadu, Užicu, Jagodini i Leskovcu.

Govoreći o postojećem stanju, istakla je da deponija u Pančevu ima upotrebnu dozvolu koja još uvek nije u funkciji, a da bi ova deponija postala operativna, neophodno je uložiti dodatna sredstva, koja će najverovatnije opredeliti švedska agencija SIDA. Telo regionalne sanitarne deponije Inđija je izgrađeno, ali su potrebna dodatna sredstva za realizaciju celokupne investicije, za šta Ministarstvo pokušava da nađe način. Za regionalnu sanitarnu deponiju u Subotici, završena je projektna dokumentacija i očekuje se početak njenog funkcionisanja. Za izgradnju regionalne deponije za Kolubarski region je urađena studija izvodljivosti, dok je za regionalnu sanitarnu deponiju Nova Varoš potrebno dopuniti tehničku dokumentaciju, kako bi bili ispunjeni uslovi EU fondova za njenu izgradnju. Za regionalnu deponiju u Zrenjaninu je u toku izrada studije izvodljivosti, finansirana sredstvima EU, a u Zaječaru je pripremljen idejni projekat za deponiju i za transfer stanice, kao i studija procene uticaja na životnu sredinu i studija izvodljivosti.

Istakla je da će se u narednom periodu raditi na izradi plana implementacije direktiva o deponijama i izmeni Strategije o upravljanju otpadom. Ministarstvo je pripremilo širu listu identifikovanih projekata, kao predloga za finansiranje iz programa IPA, za period 2014 – 2020. godine, a na toj listi su za sad izgradnja regionalnih centara i sanitarnih deponija za regione Vranja, Sombora, Beograda, Zrenjanina i Novog Sada.

Rekla je da je Nacionalna strategija upravljanja otpadom za period 2010 – 2019. godine, trenutno u fazi revizije, posebno u delu upravljanja komunalnim i indsutrijskim otpadom, a naročito u delu analize pravaca za unapređenje ovog sistema, u skladu sa zahtevima EU i hijerarhijom upravljanja otpadom. Naglasila je da preporuka formiranja 26 regiona ne znači istovremeno i preporuku izgradnje 26 regionalnih deponija, već izgradnja regionalnih centara podrazumeva izgradnju postojeće kompletne infrastrukture, sa pripadajućom deponijom, ukoliko se to pokaže kao isplatljivo. S obzirom na to da EU insistira na tome da se mora ići u smeru minimizacije otpada koji se odlaže na deponije, neće biti ni neophodna izgradnja tolikog broja sanitarnih deponija, a i analize pokazuju da je moguća redukcija regionalnih deponija i samih regiona, ali će o tome više reči biti na budućoj javnoj raspravi, prilikom razmatranja revidirane Strategije.

Podsetila je da u narednom periodu Republika Srbija mora da obezbedi uslove za realizaciju određenih strateški važnih aktivnosti, koje će doprineti unapređenju postojećeg sistema upravljanja otpadom. Naime, u kratkoročnom periodu, sve lokalne samouprave su obavezne da izgrade regionalne i lokalne planove za upravljanje otpadom. Očekuje se dalja gradnja regionalnih sanitarnih centara i deponija, tamo gde to bude potrebno, transfer stanica, postrojenja za separaciju reciklabilnog otpada, proširenje obima sakupljanja otpada, postrojenja za kompostiranje itd. Istakla je da je neophodna reforma komunalnih preduzeća, što zahteva potpuno nov okvir, kontrolni režim i institucije koje bi to sprovodile. U dugoročnom periodu, potrebno je fokusirati se na dostizanje ciljeva u reciklaži ambalažnog otpada, drugog otpadnog materijala iz komunalnog otpada i dovršiti izgradnju regionalnih centara za upravljanje komunalnim otpadom u svim regionima, kako bi se otpad odlagao na deponije koje su u skladu sa zahtevima i direktivama EU. Preporuka je Ministarstva da se u naredom periodu izvrši sanacija postojećih smetlišta, a takođe je planirana izgradnja postrojenja za dobijanje energije iz komunalnog otpada, kao i izgradnja centralnog postrojenja za spaljivanje opasnog i medicinskog otpada. Istakla je da sve navedeno spada u prioritete Vlade, u skladu sa ciljevima Strategije.

Istakla je da je, u prethodnih pet godina, izgradnja određenog broja sanitarnih deponija napredovala srednjom dinamikom, a postignuti rezultati su u velikoj meri zadovoljavajući. Međutim, navela je da su u ovom trenutku neophodni hitno usvajanje izmena i dopuna Zakona o upravljanju otpadom i formiranje jačih ekonomskih instrumenata koji će poslužiti kao osnovni alat za unapređenje ovog sistema, jer istakla je – bez finansijskih sredstava (bilo formiranjem novog fonda, ili opredeljivanjem iz budžeta), nećemo moći da dostignemo standarde EU u ovoj oblasti. Istakla je da je u regionima koji rade po modelu javnog privatnog partnerstva, neophodno unaprediti postojeću infrastrukturu, a sve u cilju unapređenja ove oblasti i benefita za sve građane. U sklopu preporuka Ministarstva, rekla je da je potrebno formirati efikasne administrativne i finansisjke instrumente za sprovođenje Nacionalne strategije upravljanja otpadom, odnosno njene revizije, a u pogledu zakonske regulative doneti prateća podzakonska akta koja se odnose na realizaciju Strategije. Takođe je potrebno uložiti zajedničke napore za unapređenje međuopštinskih partnerstava u sprovođenju zajedničkih projekata u ovoj oblasti, kao i raditi na daljem podizanju kapaciteta lokalnih samouprava za rad na svim poslovima u oblasti upravljanja otpadom.

Skupu se zatim obratio Nedeljko Milosavljević, direktor Regionalnog centra za upravljanje otpadom „Duboko“ Užice. Naveo je da je ovaj centar izgrađen i počeo je sa radom 2011. godine, a njegovom izgradnjom su stvoreni uslovi za unapređenje regionalnog sistema upravljanja komunalnim otpadom i preuzimanje celokupnog otpada iz devet jedinica lokalnih samouprava (dva grada i sedam opština). Istakao je da je u pitanju prvi projekat u našoj zemlji, koji se uz pomoć Vlade RS i EU realizuje nakon usvajanja Nacionalne strategije. Naglasio je da su kapaciteti ovog preduzeća takvi da omogućavaju ekološki pouzdan transport, tretman i deponovanje komunalnog otpada iz regije Duboko, koja pokriva 5 300 km2 i obuhvata 335 naselja, sa oko 350 hiljada stanovnika. Ovaj projekat je pratio i usvajanje regionalnog plana upravljanja otpadom, usvojenog za opštine Zlatiborskog i Moravičkog okruga, čime je dat predlog za uspostavljanje sistema transfera i transporta celokupnog čvrstog otpada u centar za upravljanje otpadom „Duboko“. Planom je precizirano i da ovo JKP ima prioritetno pravo na sekundarne sirovine koje nastaju na teritoriji pripadajućih jedinica lokalne smaouprave. Projektom je predviđena izgradnja regionalnog sistema koja podrazumeva izgradnju deponijskih etaža, postrojenja za prečišćavanje otpadnih voda i pratećih objekata potrebnih za deponovanje otpada, uz izgradnju postrojenja za selekciju i separaciju otpada, kao i izgradnju transfer stanica za pripremu i transport otpada iz lokalnih samouprava. Naglasio je da su za tri godine postojanja centra, svih devet osnivača postali njegovi korisnici, što podrazumeva potpuno zaokružen sistem, odnosno da celokupne količine otpada koje se prikupe na teritorijama ovih jedinica lokalne samouprave, bivaju dopremljene na deponiju „Duboko“.

Istakao je da se, nakon tri godine rada, može konstatovati kao nepovoljno to što najveći deo otpada koji se ovde doprema predstavlja pomešan komunalni otpad, od čega skoro 2/3 odlazi direktno na deponiju, dok se samo 1/3, analizom koja se obavlja na ulazu, usmerava u centar, za selekciju. Ovo podrazumeva nizak procenat izdvajanja reciklabilnih materijala, svega oko 4, 1% od ukupno odloženog materijala na ovu deponiju. Međutim, istakao je da se sad, kad je deponija izgrađena, radi na razvijanju primarne selekcije i njenog proširenja na sve jedinice lokalne samouprave, pa se očekuje da će to u narednom periodu doneti određene rezultate.

Rekao je da u okviru predviđene izgradnje transfer stanica, u prethodnom periodu nije izgrađena ni jedna, već se još uvek vrši pretovar celokupnog komunalnog otpada (koji se dovozi transportnim sredstvima JKP) iz kamiona u kontejnere, na privremenim pretovarnim mestima – rampama, do izgradnje transfer stanica. Iako je planom bila predviđena izgradnja transfer stanica u svakoj jedinici lokalne samouprave (osim u Užicu u kom se već nalazi Regionalni centar „Duboko“), strateška studija o ovom regionalnom centru je pokazala da je ekonomski opravdana izgradnja samo tri transfer stanice – Čačak, Ivanjica i Požega.

Govoreći o drugoj fazi izgradnje regionalnog sistema, istakao je da će ona u perspektivi, pored proširenja kompleksa deponije, obuhvatiti izgradnju postrojenja za tretman otpada kao mogućeg izvora energije. „Duboko“ razmatra uvođenje novih tehnologija, za šta su, međutim, potrebna i određena finansijska sredstva, a takođe je potrebno stvoriti određene uslove za njihovu primenu i realizaciju. Smatra da je za ovako nešto neophodna podrška Ministarstva, a drugi način je javno privatno partnerstvo.

Jovanka Arsić Karišić, predsednik UO CEDEF, rekla je da je ova organizacija u proteklom periodu organizovala sedam javnih dijaloga, sa temama koje su obuhvaćene i na javnim slušanjima Odbora, a sve primedbe i predlozi učesnika u javnim dijalozima, objavljeni su u Vodiču za upravljanje komunalnim i industrijskim otpadom, koji se nalazi na sajtu CEDEF.

Podsetila je da deponije predstavljaju jedan od najvećih problema zaštite životne sredine u Srbiji. Iznela je zabrinjavajući podatak da se od ukupnog broja deponija, 7, 3% nalazi na udaljenosti manjoj od 100 m od naselja, 15, 2% njih se nalazi na udaljenosti manjoj od 50 m od obale reke, jezera, potoka ili akumulacije, a 14 deponija se nalazi na samoj obali vodotokova ili u njegovom trupu, dok se na udaljenosti manjoj od 500 m od zone vodosnabdevanja nalazi 11 deponija i još 20 njih na udaljenosti manjoj od 1 km. Navedeni podaci najviše govore o tome u kojoj meri je životna sredina ugrožena, kao i u kojoj meri je stanovništvo koje živi na tim područjima izloženo zarazama.

S obzirom na to da nije u svim jedinicama lokalne samouprave jednako izražen problem otpadnih voda i deponija, kao i da sprovođenje aktivnosti na uvođenju integralnog sistema zavisi od ekonomske strukture pojedinih opština, CEDEF se u svom Vodiču potrudio da po određenim temama da svoje preporuke. Kad su u pitanju deponije, preporuke se odnose najpre na nepravilno odlaganje otpada. Naime, industrijski i komunalni otpad se ne koriste kao energent, resusrs i sirovina, već kao smeće, a odlaganje na lokalne deponije predstavlja praktično jedini način upravljanja otpadom. U skladu sa tim, neophodno je unaprediti primarnu selekciju i reciklažu, a odlagati samo otpad koji se ne može iskoristiti; zatim, edukovati i obučavati lokalne samouprave i stanovništvo, prezentovati im primere dobre prakse, kao i primere neuspešnih projekata i objasniti korist od celokupnog pristupa; uspostaviti projekat praćenja tokova otpada, čiji glavni cilj treba da bude podrška u uspostavljanju efikasnog sistema praćenja i izveštavanja, čime se teži i ostvarivanju ciljeva EU u ovoj oblasti. Sledeći problem u vezi sa kojim su date preporuke, odnosi se na upravljanje deponijama i stvaranje divljih deponija – lokalne deponije, s izuzetkom malog broja, ne zadovoljavaju ni osnovne higijenske i tehničko-tehnološke uslove. Stoga prioriteti treba da budu: zatvaranje i rekultivacija starih deponija i divljih smetlišta, formiranje regionalnih centara, izgradnja sanitarnih deponija, a posebno izgradnja postrojenja za tretman medicinskog i farmaceutskog otpada. Zatim, postoji i problem organizovanog upravljanja otpadom na nivou regiona, kao i uspostavljanja međuopštinske saradnje, pa stoga mora da prestane praksa posmatranja upravljanja otpadom parcijalno, već se ono treba posmatrati kao sistem u kom sve karike moraju biti sinhronizovane i međusobno povezane. Preporuka je da se ponude konkretni modeli međuopštinskih sporazuma, da se ojačaju kapaciteti lokalnih samouprava i angažuju spoljni timovi profesionalaca na vođenju projekata. Takođe, potrebno je regulisati status svih regionalnih deponija kategorizacijom u listi projekata za izgradnju objekata od značaja za RS, koju treba da utvrdi Vlada. Zatim, u okviru problema u poslovanju regionalnih deponija, javlja se problem ekonomske cene deponovanja. Naime, preduzeća imaju utvrđenu cenu deponovanja, koja često nije dovoljna da pokrije sve planirane troškove poslovanja, pa je i dalje potrebno vršiti subvencionisanje rada od strane budžeta gradova ili osnovača. Preporuka je da treba izvršiti neophodno prilagođavanje pravne regulative stvarnim potrebama i stanju u ovoj oblasti. Istakla je da neadekvatno određivanje pojma „deponija“, ima moguće negativne efekte na stanje svesti da se istim pojmom označavaju i uzrok i rešenje problema. Preporuka je da treba napraviti jasnu terminološku distancu, preciziranjem pojmova „deponija“ i „smetlišta“, pri čemu je neophodno voditi računa o tome da su deponije sanitarno uređeni infrastrukturni objekti za bezbedno odlaganje otpada, a smetlišta objekti za odlaganje otpada koji ne ispunjavaju propisane standarde. Kad je u pitanju tretman upravljanja otpadom, jedan od najvažnijih njegovih delova predstavlja reciklaža i neophodnost recikliranja svega što je moguće ponovo iskoristiti, dok na deponije treba odlagati samo ono što se ne može ponovo iskorititi.

Istakla je da činjenica da je ova oblast najmanje uređena, a da je ključna u procesu pridruživanja EU, jasno pokazuje da u prethodnom periodu nije predstavljala prioritet i da za to nije bilo dovoljno političke volje. Stoga smatra da je cilj ovih javnih slušanja da se ovako značajna tema stavi u fokus i lokalne samouprave i Vlade, i da se donesu neophodne mere za rešavanje pomenutih problema na pravi način. U sklopu neophodne edukacije i informisanja građana o tome koliko je ova problematika važna, CEDEF je u cilju podsticanja medija da se više bave temom upravljanja komunalnim i industrijskim otpadom, za njih organizovao nagradne konkurse na ovu temu.

U diskusiji koja je usledila, učestvovali su: Slobodan Mičić, Aleksandra Knez Milojković, Jovica Veljučić Kerčulj, Aleksandar Milošević, Lidija Kesar, Zvezdan Kalmar, Branislav Blažić, Nikola Ugričić i Mile Vojinović.

Slobodan Mičić iz Saveta zelene gradnje Srbije, osvrćući se na problem otpada, skrenuo je pažnju na to da će se u Srbiji u narednom periodu mnogo graditi, što je sa jedne strane dobro, a sa druge, treba imati na umu da izgradnja bilo kog objekta ima štetne utiacje na životnu sredinu i da je u znatnoj meri degradira. Smatra da je potrebno preduzeti određene mere, kako bi se količina otpada u Srbiji u budućnosti smanjila. Između ostalog, smatra da su neophodne izmene i dopune zakona i njihovo usklađivanje sa propisima EU, kao i postojanje političke volje da se doneti zakoni primenjuju. Pomenuo je i načelo „zagađivač plaća“ i naglasio da bi ovako dobijen novac morao da se sliva u određeni fond, čija bi namena bila bolje i efikasnije upravljanje otpadom.

Aleksandra Knez Milojković, predsednica organizacije „Norma centar“ iz Beograda, rekla je da je svima poznato koje su smernice za upravljanje otpadom, kao i to da je situacija u ovoj oblasti izuzetno teška. Međutim, smatra da se uopšte ne vodi računa o tome da se resursi koje imamo, kad je u pitanju upravljanje otzpadom, koriste na pravi način. Takođe, skrenula je pažnju na to da se ni kad je u pitanju budžet Republike Srbije, ništa ne menja u pogledu investiranja u ovoj oblasti i davanja podrške reciklaži. Pomenula je i arheološki lokalitet u Vinči i rekla da je sramota da se ovaj spomenik kluture koji je od značaja za svetsku kulturnu baštitu, zatrpava đubretom i da se ništa ne preduzima da se to zaustavi.

Jovica Veljučić Kerčulj, predsednik NVO „Lokalna agenda 21 za Kostolac“, govorio je o zagađivačima koji okružuju Kostolac i predstavljaju potencijalnu opasnost za stvaranje „industrijske pustinje“. Stoga se ova NVO bori za očuvanje prirodnog ambijenta, koliko je to moguće, ali smatraju da ovo nije moguće bez primene zakona, kao i bez donošenja novih zakona i podzakonskih akata, u cilju zaustavljanja dalje degradacije prirode.

Aleksandar Milošević, potpredsednik Društveno odgovorne mreže ANLI, rekao je da primarna selekcija ambalažnog otpada u domaćinstvima predstavlja jedino održivo rešenje kad je u pitanju upravljanje otpadom, a ova organizacija se time bavi već tri godine i u tome trenutno učestvuje oko 3 500 zgrada u Beogradu, odnosno oko 400 hiljada ljudi, preko svojih skupština stanara. Smatra da ovo bolje od svega pokazuje da su građani prepoznali nedostatak političke volje, kad je u pitanju problem upravljanja otpadom. Iskustva ove organizacije govore da je primarna selekcija, kao oblik zbrinjavanja otpada, mnogo jeftiniji od svakog drugog modela koji se danas primenjuje u zemljama EU. Rekao je da u ovakvim javnim slušanjima vidi veliku nadu i da ona predstavljaju prvi korak, ali da to nije dovoljno, već da je neophodno da se država ovim problemom pozabavi na mnogo konkretniji način. Lidija Kesar, iz organizacije FRAKTAL, izrazila je mišljenje da način na koji se u Srbiji danas upravlja deponijama, pospešuje problem emisije gasova sa efektom „staklene bašte“ i oslobađanje velikih količina metana. Izrazila je nadu da će ubuduće drugačijim politikama i planiranjem, ovakva vrsta problema ipak biti rešena.

Zvezdan Kalmar iz Centra za ekologiju i održivi razvoj, izrazio je mišljenje da je jedan od glavnih razloga zbog čega ne dolazi do napretka u ovoj oblasti nepostojanje fonda za zaštitu životne sredine. Smatra da je od ukidanja fonda prošlo dovoljno vremena i da je jasno da novouspostavljeni mehanizam, tzv. budžetski fond, predstavlja „usko grlo“. Istakao je da bi trebalo što pre ponovo uspostaviti fond, koji bi pružao tehničku pomoć i koji bi vršio koordinaciju pripreme projekata i konsultacije sa ekspertima, lokalnim zajednicama, nevladinim organizacijama itd. Rekao je da je u radu na upravljanju otpadom, potrebno dati podršku civilnom sektoru, jer on ima ulogu posrednika između vlasti i građana, ali ume i da prepozna važnost određenih projekata. Istakao je da upravljanje otpadom ne treba posmatrati u svetlu potrošnje, jer bez strateškog pristupa ovom problemu, dolazi do velike štete po zdravlje građana, poljoprivredu, zemljište, vode i biodiverzitet. Takođe, vršenjem ozbiljne strateške procene uticaja u oblasti otpada bi se došlo do toga koji su njegovi potencijali za upotrebu u energetske svrhe, jer se postavlja pitanje rizika upotrebe otpada kad je nekontrolisana, nestandardizovana i uz nedovoljno dobre tehnologije. Rekao je da je važno prilikom revizije Strategije, uzeti u obzir potencijal upotrebe otpada, ali u smislu lokalizovane upotrebe, odnosno imajući u vidu da bi se velike količine otpada mogle korititi na održivi, tzv. zeleni način, umesto direktnog slanja u spalionice. Naglasio je da u svemu ovome treba da učestvuje javnost i da civilni sektor, građani i eksperti budu uključeni na konkretan način i u otvorenim procesima u donošenje odluka na lokalnom nivou.

Branislav Blažić, predsednik Odbora, istakao je da bi bilo dobro kada bi se tačno znalo koliko je za koji region sredstava u budžetu Republike namenjeno ovoj oblasti, kako bi svi znali čime raspolažu. Naglasio je da se treba suočiti sa činjenicom da u fondovima EU više nema opredeljenih sredstava, kad su deponije u pitanju.

Nikola Ugričić, pomoćnik sekretara u Pokrajinskom sekretarijatu za urbanizam, graditeljstvo i zaštitu životne sredine, izneo je zapažanje da je zabrinjavajuće što današnjem javnom slušanju prisustvuje vrlo mali broj poslanika, s obzirom na to da javna slušanja služe upravo njima, u smislu informisanja i edukacije na određene teme. Kad je u pitanju pomenuti fond koji je ugašen, istakao je da je ovaj instrument trebalo razvijati, u cilju poboljšavanja stanja životne sredine.

Miloje Vojinović iz Društva za ekološku i sanitarnu zaštitu VISAN, izneo je određene podatke koji se odnose na prikupljanje i primarnu i sekundarnu selekciju otpada, a koji su dobijeni od javnih komunalnih preduzeća. Istakao je da bi akcenat trebalo da bude na ljudima koji prikupljaju otpad i vrše selekciju, tzv. sakupljačima, jer bi se to odrazilo na viši stepen čistoće u državi. Smatra da država treba da da jasne smernice lokalnim samoupravama prilikom izrade planova za upravljanje otpadom na lokalu.

U drugom delu javnog slušanja, skupu se najpre obratio Slobodan Cvetković, potpredsednik UO Udruženja industrije otpada Srbije „Hrabri čistač“. Rekao je da u narednom periodu treba obratiti pažnju na kontrolisanje raspoloživih tehnologija, kao i na to koje će tehnologije biti primenjivane na osnovu direktiva EU. Takođe, prema Direktivi 9931, neophodno je smanjivati količinu biorazgradivog komunalnog otpada za odlaganje na postojećim deponijama. Sve ovo ukazuje na to da je neophodno revidirati kompletan koncept upravljanja otpadom, pogotovo kad je broj predviđenih deponija u pitanju. Naime, potrebno je izvršiti grupisanje i spajanje pograničnih regiona, s obzirom na to da ne koriste sve postojeće deponije svoje kapacitete maksimalno, a takvih primera je dosta. U tom smislu je potrebno i revidiranje Nacionalne strategije. Apelovao je na Vladu i resorna ministarstva da neophodna znanja prenesu lokalnim samoupravama, kad su u pitanju obavljanje komunalnih delatnosti i izgradnja sanitarnih deponija, kako bi se u ovu oblast uveo neki red, a smernice postale obavezujuće.

Marko Popović, tehnički rukovodilac preduzeća „Opticus NAUE“, rekao je da ima mnogo svetlih primera kad su u pitanju deponije, bilo da se radi o komunalnom, industrijskom ili opasnom otpadu. Naveo je deponiju Pirot kao primer deponije komunalnog otpada čija je realizacija uspešno izvedena, a čije je kompletno investiranje izvršila EU. Kad je u pitanju industrijski otpad, dobar primer upravljanja ovim otpadom je Elektroprivreda Srbije, sa svojim kompanijama. Pomenuo je i da su u okviru Rudarsko-topioničarskog basena Bor, u novoj topionici za bakar, predviđena dva postrojenja u kojima se skladišti opasan otpad, koji kasnije odlazi na dalji tretman, do neopasnog otpada. Naglasio je da se ovo preduzeće našlo u ulozi savetnika za tehnička rešenja na mnogim projektima prilikom izgradnje deponija, ne samo u Srbiji, već i u užem i širem regionu. Istakao je da je problem to što kod projektantskih kuća ne postoji dovoljna svest o ozbiljnosti procesa deponovanja otpada, pa je preduzeće „Opticus NAUE“, u cilju unapređenja ove oblasti spremno da ustupi svoja iskustva i projektantskim kućama i nadležnim državnim organima.

U diskusiji povodom drugog dela izlaganja, učestvovali su: Gordana Perović, Nenad Nikolić, Ljubiša Slavković i Radomir Stevanović.

Gordana Perović iz Ministarstva poljoprivrede i zaštite životne sredine, podsetila je prisutne da je za sav posao koji se odnosi na oblast upravljanja otpadom, u Ministarstvu zaduženo ukupno desetoro zaposlenih. Smatra da u njihovom radu, osnovni problem predstavlja nedostatak novca, a na duže staze, problemi su nastali ukidanjem Fonda za životnu sredinu i Agencije za reciklažu. Podsetila je i da su ranije, projektantske kuće služile kao prenosioci znanja, jer su imale neophodne kadrove za praćenje razvoja novih tehnologija i dostignuća, što danas nije slučaj, danas ne postoje ni kadrovi, ni mehanizmi za to. Još jedan problem predstavlja nedostatak edukovanih kadrova na nivou lokalne samouprave, s obzirom na to da ne postoje ni oni koji bi tu edukaciju vršili. Zbog svega navedenog smatra da bi pored ponovnog osnivanja fonda, trebalo osnovati i određenu stručno-tehniku instituciju, koja bi se našla na čelu posla u oblasti upravljanja otpadom i pomagala kako lokalnim samoupravama, tako i potencijalnim ulagačima.

Nenad Nikolić, koordinator u NVO „Lokalna agenda 21 za Kostolac“, složio se s onim što je Gordana Perić iznela i dodao da problem predstavlja i kvalitet dokumenata, kao što je najveći broj regionalnih i lokalnih akcionih planova za upravljanje otpadom. Takođe, istakao je da ne postoji sveobuhvatna politika upravljanja otpadom, ne samo kad su u pitanju komunalni, industrijski i opasan otpad, već i otpadne vode. Pomenuo je i problem toga što većina spalionica kod nas radi na temperaturi do 1500 stepeni, dok se pojedine vrlo opasne i štetne materije u čistom stanju uništavaju tek na 1700 stepeni. Osvrnuo se i na održivo korišćenje i proizvodnju ambalaže. Naime, smatra da proizvođači ambalaže treba da je svedu na određeni neophodni nivo, a u suprotnom da budu kažnjavani. Sve u svemu, ističe da bi se trebalo opredeliti za jasne politike i smer u kom treba da idemo.

Ljubiša Slavković, stručni saradnik u kompaniji „*O2E Technologies*“, rekao je da je ova kompanija, preko savremene O2 tehnologije patentirala postupak kojim su omogućeni stopostotna reciklaža i vršenje konverzije otpada u korisne produkte, što je putem javnih prezentacija predstavljeno u mnogim gradovima u Srbiji. Naglasio je da je ova tehnologija samoodrživa i da proizvodi novostvorene vrednosti kao što su gorivo, električna energija, organsko đubrivo i organska hrana. Na kraju je istakao da bi ovo vreme trebalo da obeleži transfer novih tehnologija, u saradnji sa domaćim institucijama.

Radomir Stevanović, direktor REC „Eko Tamnava“ Ub je ukazao na potrebu da u dogledno vreme resor za zaštitu životne sredine dobije svoje, posebno ministarstvo. Takođe, ukazao je na neophodnost novčanih sredstava za sprovođenje posla u oblasti zaštite životne sredine. Rekao je da organizovanje javnih slušanja na ove teme predstavlja primer dobre prakse, ali da je potrebno da postoje jasni planovi na nivou države, koje bi dalje sprovodili stručnjaci.

Predsednik Odbora je zahvalio učesnicima i izrazio nadu da su svi prisutni imali prilike da čuju mnogo korisnih i kvalitetnih diskusija, a ujedno je najavio naredno javno slušanje, koje će se baviti temom reciklaže.